### Beslutning

Godkendt.

Afbud: Kenn Klausen, Naja Kristoffersen

### Sagsfremstilling

## Resume og sagens baggrund

I forbindelse med udvikling af et erhvervsareal  i [adresse], besluttede Kommunalbestyrelsen på møde den 29. marts 2023, at sælge areal i [adresse] til erhvervsformål samt at igangsætte planlægningen for erhvervsområdet. Sagen lægger op til Kommunalbestyrelsens beslutning om at godkende planforslagene med henblik på offentlig høring.

## Indstillinger

Direktøren indstiller at,

1. Forslag til tillæg nr. 13 til Kommuneplan 2021-2032 godkendes til offentlig fremlæggelse i 8 uger (bilag 4).
2. Forslag til lokalplan nr. 596 for for industri- og lagerformål godkendes til offentlig fremlæggelse i 8 uger (bilag 5).
3. Screeningsafgørelse om, at der ikke skal gennemføres miljøvurdering offentliggøres med en klagefrist på 4 uger (bilag 6).
4. Administrationen bemyndiges til at foretage evt. redaktionelle rettelser til planforslagene inden offentlig fremlæggelse.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Projektområdet er udlagt i Kommuneplan 2021 som erhvervsområde og strækker sig over tre rammeområder, som giver mulighed for tungere erhverv, herunder industri- og produktionsvirksomheder samt transportvirksomheder. Det kan oplyses, at arealet blev besluttet planlagt til industriformål hvor en udenlandsk industrifirma var med til at udarbejde en projektlokalplan. Den nye ejer af området har et ønske om et andet projekt som medfører, at der skal udarbejdes et nyt plangrundlag jf. Kommunalbestyrelsens beslutning fra den 29. marts 2023.

*Forslag til kommuneplantillæg (bilag 4)*Oversigtskort over kommende kommuneplanrammer og lokalplanafgrænsning ses på bilag 1.

Formålet med kommuneplantillægget er at tilpasse afgrænsningen af rammeområderne i erhvervsområdet [adresse] og supplere bestemmelserne, så der skabes den nødvendige overensstemmelse mellem lokalplan, kommuneplan samt statslige interesser og udpegninger.

Der ændres på afgrænsningen mellem rammeområderne K05.E09, K05.E10 og [adresse] og rammebestemmelserne suppleres og justeres med hensyn til anvendelsesmuligheder og bygningshøjde.

Kommuneplantillægget behandler desuden bebyggelsens placering i forhold til  indsigtslinjerne til hhv. [adresse] og Rørby Kirker, og der redegøres for, hvordan den økologiske funktionalitet i planområdet opretholdes.

Kommuneplantillægget redegører for arealdisponeringen i forhold til overfladevand, og lokalplanen sikrer supplerende, at kravene særligt til belægningsgrad i [adresse] spildevandsplan 2023-2027 overholdes.

*Visualiseringer*Indsigtslinjerne til [adresse] og sigtelinjen mellem [adresse] og [adresse] er blevet undersøgt. Planområdets placering og bestemmelser om maksimal bygningshøjde betyder, at påvirkningen af indkiggene til kirkerne vil være begrænsede. Visualiseringer, snit og sigtelinjer er beskrevet uddybende i et selvstændigt notat. Notatet er vedlagt screening for miljøvurdering af planerne, jf. bilag 6.

*Erstatningsnatur*Inden for rammeområde K05.E14 er der registreret to områder, som er omfattet af Naturbeskyttelseslovens § 3, hhv. en eng og en mose, i alt ca. 3.500 m2. De to eksisterende §3-områder ligger i den planlagte forlængelse af den offentlige vej fra Rendsborgparken, og vil i forbindelse med endelig vedtagelse af lokalplanen blive nedlagt. Kommuneplantillægget redegører for etablering af et erstatningsareal syd for planområdet i umiddelbar nærhed af naturbeskyttelsesområde i eksisterende økologiske forbindelse i størrelsesforholdet 1:2, minimum 7.000 m2.

*Økologiske forbindelser og grønne korridorer*Inden for planområdet findes udpegede økologiske forbindelsesområder og potentielle økologiske forbindelsesområder.  I retningslinjerne for økologisk forbindelsesområde i Kommuneplan 2021 fremgår det, at der inden for Grønt Danmarkskort ikke må ske indgreb i form af byudvikling, veje, og andre tekniske anlæg mv., der kan forringe naturindholdet og levesteder og spredningsmuligheder for dyr og planter.

I notat omkring *Grønt Danmarkskort og udpegning af økologiske forbindelser* konkluderes det, at der i lokalplanen skal fastsætte bestemmelser, som minimerer forringelsen og fremmer spredningsmulighederne. Der udlægges en grøn korridor i rammeområde K05.E14 i den østlige del af planområdet, der skal fungere som spredningskorridor. Der skal udlægges faunapassager under de kommende vejanlæg i den sydlige del af rammeområdet mod Rørmosen. Notatet er vedlagt screening for miljøvurdering af planerne, jf. bilag 6.

Kommuneplantillægget lægger op til, at kommunen i forbindelse med kommuneplanrevisionen vil se nærmere på udvidelse af de grønne korridorer i det nye erhvervsområde i [adresse], således at den økologiske funktionalitet i planområdet opretholdes.

*Forslag til lokalplan 596 (bilag 5)*Lokalplanen fastsætter bestemmelser, der skal sikre, at området udvikles i overensstemmelse med de overordnede principper for erhvervsudvikling i [adresse]. Udviklingen af området skal ske under hensyntagen til den omgivende natur samt håndtere overfladevand i overensstemmelse med gældende Spildevandsplan 2023-2027.

Lokalplanen inddeles i fire delområder, jf. bilag 2:

* *Delområde 1* må anvendes til tekniske anlæg, vej, cykelsti, ledningstracé, terrænregulering, støttemur, hegn o.l. samt erstatningsnatur i form af en sand- og grusvold.
* Delområde 2 må anvendes til bebyggelse og afledte anlæg. Der udlægges to byggefelter til hhv. A lagerbygning og B transformerstation
* *Delområde 3 og 4* må kun anvendes til grønne korridorer i form af engarealer, der kan dog indpasses tekniske anlæg så som regnvandsanlæg og veje i overensstemmelse med de fastlagte retningslinjer.

Der udlægges et byggefelt  centralt i området, som bygninger og høje tekniske anlæg skal etableres inden for. Bygningshøjden må ikke overstige kote 23.20 (DVR90). Høje tekniske anlæg som fx siloer, skorstene og lignende må dog have en højde på maks. 50 m.

 Af hensyn til indkigget til [adresse] og det direkte kig mellem [adresse] og [adresse] fastsættes højdebegrænsninger på en del af byggefeltet længst mod øst. Inden for dette areal må der ikke etableres høje tekniske anlæg og tekniske installationer på tage, der overstiger kote 23.20 (DVR90).

Illustrationsplan med vej (Rendsborgparken), vejadgang og regnvandsbassiner og byggefelt ses på bilag 3

I forbindelse med den endelige vedtagelse af Lokalplan 596 aflyses eksisterende Lokalplan 581.

*Miljøvurdering (bilag 6)*
Administrationen har gennemført en screening af planforslagene efter lov om Miljøvurdering af planer og programmer og konkrete projekter, som har været i høring hos berørte myndigheder. Administrationen vurderer at der ikke skal gennemføres en egentlig miljøvurdering af planerne.

*Administrationens anbefalinger*Administrationen anbefaler at Kommunalbestyrelsen godkender planerne og at de efterfølgende  sendes i offentlig høring i 8 uger. Samtidig med at planerne fremlægges offentligt, offentliggøres screeningsafgørelsen med 4 ugers klagefrist.

## Økonomiske konsekvenser

Ingen.

### Sagens forløb

08/08/2024 Teknik- og Miljøudvalget
Anbefales.

Afbud: Kenn Klausen

21/08/2024 Økonomiudvalget

Anbefales.

SF tager forbehold.